Oscar Pistorius vir waarneming gestuurOscar Pistorius. Foto: Themba Hadebe/AP/Pool (SAPA) “Ek is tevrede dat die saak uitgelê is…en ek sal die bevel toestaan,” het regter Thokozile Masipa gesê. “’n Behoorlike ondersoek sal verseker dat die beskuldigde ‘n regverdige verhoor kry.” Pistorius het emosieloos gestaan terwyl Masipa gepraat het. Masipa sê sy is bewus daarvan dat dit die saak verder kan vertraag maar sê dit gaan nie oor ongerief nie maar oor of geregtigheid geskied. Sy sê dit gaan nie daaroor om Pistorius te straf nie en dat die moontlikheid ondersoek moet word dat hy ‘n buite-pasiënt kan wees. Merryll Vorster, ŉ forensiese psigiater, het Maandag gesê Pistorius ly aan ŉ algemene angsversteuring. Die staat het hierna versoek dat Pistorius vir waarneming gestuur moet word. Pistorius word aangekla van die moord op sy vriendin Reeva Steenkamp. Hy het haar op 14 Februarie 2013 in sy huis doodgeskiet. Die staat voer aan dit was moord met voorbedagte rade terwyl Pistorius beweer hy het Steenkamp as ‘n inbreker aangesien. Die saak is tot Dinsdag uitgestel wanneer Masipa die bevel sal maak en meer besonderhede sal verskaf oor hoe lank en by watter hospitaal die waarneming sal plaasvind. Klik hier om gratis die hooftrekke van die hofverrigtinge op Maroela Media te volg.